Un cuplu de turiști format dintr-un spaniol și o braziliancă a fost atacat de un grup de indieni. Cei doi făceau turul Asiei pe motocicletă și au fost atacați în timp ce făceau popas în India. Agresiunea a stârnit revolta organizațiilor umanitare din India care cer pedepse mai grele pentru agresori.
Incidentul s-a produs în statul Jharkhand din estul Indiei, anunță BBC. Tânăra în vârstă de 28 de ani, care are dublă naționalitate braziliană-spaniolă, și soțul ei, cu cetățenie spaniolă, se aflau într-un tur cu motocicleta.
Ei au fost atacați pe parcursul nopții în timp ce se odihneau. Femeia susține că a fost violată, jefuită și bătută de șapte bărbați. Soțul ei a fost bătut și amenințat cu moartea.
Polițiștii au anunțat că au arestat patru bărbați și caută încă trei. Ambasadele în India ale Braziliei și Spaniei au oferit asistență victimelor și au cerut explicații autorităților locale.
Agresiunea a stârnit indignarea în totată țară, numeroase organizații solicitând creșterea pedepselor pentru acest tip de infracțiuni. În India violurile sunt destul de frecvente, zeci de mii de agresiuni sexuale fiind raportate în fiecare an.